एनएनआइपिए स्पोर्ट्स अवार्ड चैतमा
नेपाल राष्ट्रिय तथा अन्तर्राष्ट्रिय खेलाडी संघले आयोजना गर्ने एनएनआईपीए स्पोर्ट्स अवार्डको १८ औं संस्करण चैत १२ मा हुने भएको छ ।
काठमाडौँ — नेपाल राष्ट्रिय तथा अन्तर्राष्ट्रिय खेलाडी संघले आयोजना गर्ने एनएनआईपीए स्पोर्ट्स अवार्डको १८ औं संस्करण चैत १२ मा हुने भएको छ ।उपत्यकाका विभिन्न ऐतिहासिक, सांस्कृितक पहिचान बोकेका स्थानमा हुँदै आएको अवार्ड कार्यक्रम यसपालि ललितपुरमा गरिने संघले सोमबार पत्रकार सम्मेलनमा बताएको छ । ‘ललितपुरका दुई–तीन स्थानबारे छलफल गरिरहेका छौं । यही नै भन्ने निश्चित भइसकेको छैन । तर, अवार्ड कार्यक्रम ललितपुरमै हुनेछ,’ संघका सचिव मन्डेकाजी श्रेष्ठले बताए ।अवार्डमा ३६ खेलका उत्कृष्ट खेलाडी, त्यसमध्येबाट एक पुरुष/महिला सर्वोकृष्ट खेलाडी, पुरुष/महिला प्रतिभाशाली खेलाडी सम्मान, पाका एक खेल व्यक्तित्वलाई गजराज आदर्श खेल व्यक्तित्व सम्मान, एक खेलाडीलाई वर्ष उत्कृष्ट पारा खेलाडी सम्मान प्रदान गरिने छ । साथै एक खेल पत्रकारलाई एनएनआईपीए खेल पत्रकारिता पुरस्कार प्रदान गरिने छ ।गत वर्ष सम्पन्न नवौं राष्ट्रिय खेलकुदमा समावेश गरिएको ३६ खेललाई आधार मानेर सम्बन्धित संघबाट सिफारिस गरिएका खेलाडीलाई वर्षको उत्कृष्ट खेलाडी सम्मान गरिने संघका महासचिव शिवसुन्दर गोथेले बताए ।उत्कृष्ट खेलाडीले जनही १० हजार, सर्वोकृष्ट खेलाडीले जनही १ लाख, प्रतिभाशाली खेलाडीले जनही ५० हजार रुपैयाँ पुरस्कार प्राप्त गर्नेछन् । यसैगरी आदर्श खेल व्यक्तित्व सम्मान र खेल पत्रकारिता पुरस्कार पाउनेलाई समान ३५ हजार तथा पारा खेलाडी सम्मान पाउनलाई १५ हजार रुपैयाँ प्रदान गरिनेछ ।फुटबल, साइक्लिङ, भलिबल, एथलेटिक्स, फेन्सिङ, तेक्वान्दो, ह्यान्डबल, जिम्न्यास्टिक, टेनिस, गल्फ, हक्की, सफ्ट टेनिस, उसु, पौडी, स्क्वास, उसु, भारोत्तोलन, ट्रायथलन, क्रिकेट, सुटिङ, आईटीएफ तेक्वान्दो, फुल कन्ट्याक्ट कराते, जुडो, कुस्ती, रग्बी, ब्याडमिन्टन, बास्केटबल, शारीरिक सुगठन, आर्चरी, कबड्डी, खोखो, टेबलटेनिस, कराते, प्याराग्लाइडिङ, बक्सिङ, बुद्धिचाल र सेपाकताक्रो खेल समावेश छ ।महासचिव गोथेले कार्यक्रम आयोजनाका लागि २० देखि २२ लाख खर्च हुने अनुमान गरिएको बताए । त्यसमा राष्ट्रिय खेलकुद परिषद् (राखेप) सहित विभिन्न संस्थाले प्रायोजन गर्ने जानकारी गराए ।संघकी उपाध्यक्ष आयशा शाक्यले अवार्ड कार्यक्रम सफल पार्न सबैको भूमिका महत्त्वपूर्ण रहने बताइन् ।